4. POLITIKA KONKURENCE

Pogodba o ustanovitvi Evropske skupnosti, Naslov VI, Poglavje 1, Pravila o konkurenci.

1. Sheme davčnih pomoči za investicije v znesku 3 in 10 milijard HUF

(a) Ne glede na člena 87 in 88 Pogodbe ES lahko Madžarska uporablja olajšave od davka na pravne osebe, ki so bile dodeljene pred 1. januarjem 2003 na podlagi členov 21(7), (10) in (11) Zakona LXXXI iz leta 1996 o davku na pravne osebe in davku od dividend ter člena 93 Zakona CXXV iz leta 1999 o proračunu Republike Madžarske za leto 2000, pod naslednjimi pogoji:

(i) za mala in srednja podjetja, kakor so opredeljena v skladu z opredelitvijo Skupnosti [2] teh podjetij in s prakso Komisije, do in vključno z 31. decembrom 2011;

V primeru združitve, prevzema ali podobnega primera, v katerega je vključen upravičenec do davčne olajšave, dodeljene po zgornji zakonodaji in ki sodi v okvir tega odstavka (i), se olajšave od davka za pravne osebe prekinejo.

(ii) za druga podjetja, pod pogojem, da so upoštevane naslednje omejitve za zneske pomoči, dodeljene po zgornji zakonodaji:

(aa) Državna pomoč za regionalne naložbe:

- skupna pomoč v investicijah ne presega maksimuma 75 % upravičenih stroškov naložb, v primeru da je podjetje začelo z investiranjem v okviru sheme pred 1. januarjem 2000. V primeru da je podjetje začelo z investiranjem v okviru sheme v letih 2000-2002, skupna pomoč v investicijah ne presega maksimuma 50 % upravičenih stroškov naložb;

- če podjetje deluje v sektorju motornih vozil [3], skupna pomoč v investicijah ne presega maksimuma 30 % upravičenih stroškov naložb, v primeru, da je podjetje začelo z investiranjem v okviru sheme pred 1. januarjem 2000. V primeru, da je podjetje začelo z investiranjem v okviru sheme v letih 2000-2002, skupna pomoč v investicijah ne presega maksimuma 20 % upravičenih stroškov naložb;

- obdobje za izračun pomoči, ki se vključi v zgornje meje 75 % in 50 % (30 % in 20 % v primeru sektorja motornih vozil) se prične 1. januarja 2003; pomoči, ki so bile zahtevane in pridobljene na podlagi dobička pred tem datumom, se ne štejejo v izračun;

- če podjetje na dan pristopa že presega dovoljene zgornje meje, se povrnitev pomoči ne zahteva;

- za namene izračuna vsote pomoči, se upošteva vsa pomoč dodeljena upravičencu iz naslova upravičenih stroškov, vključno s pomočmi dodeljenimi po drugih shemah in neodvisno od tega ali so dodeljene iz lokalnih, regionalnih, državnih ali virov Skupnosti;

- upravičeni stroški se opredelijo na podlagi meril, izhajajočih iz pravil Skupnosti, ki se uporabljajo za regionalno pomoč v investicijah;

- upravičeni stroški, ki se upoštevajo, so tisti, ki nastanejo med 1. januarjem 1997 in 31. decembrom 2005 v okviru pogojev programa, ki ga je podjetje uradno sprejelo najkasneje 31. decembra 2002 in do 31. januarja 2003 o njem uradno obvestilo Ministrstvo za finance Republike Madžarske.

(bb) Državne pomoči za usposabljanje, raziskave in razvoj, zaposlovanje ter investicije v okolje:

- pomoč ne presega ustreznih zgornjih meja intenzivnosti pomoči, ki se v skladu s členoma 87 in 88 Pogodbe ES uporabljajo za takšne cilje pomoči 1. januarja 2003;

- obdobje za izračun pomoči, ki se vključi v dovoljeno zgornjo mejo se začne 1. januarja 2003; pomoči, ki so bile zahtevane in pridobljene na podlagi dobička pred tem datumom, se ne štejejo v izračun zgornje meje;

- če podjetje na dan pristopa že presega dovoljene zgornje meje, se povrnitev pomoči ne zahteva;

- za namene izračuna skupne pomoči se upošteva vsa pomoč dodeljena upravičencu iz naslova upravičenih stroškov, vključno s pomočmi dodeljenimi po drugih shemah in neodvisno od tega ali so dodeljene iz lokalnih, regionalnih, državnih ali virov Skupnosti;

- upravičeni stroški se opredelijo na podlagi meril, izhajajočih iz pravil Skupnosti, ki se uporabljajo za zadevne cilje pomoči 1. januarja 2003;

- upravičeni stroški, ki se upoštevajo, so tisti, ki nastanejo med 1. januarjem 1997 in 31. decembrom 2005 v okviru pogojev programa, ki ga je podjetje uradno sprejelo najkasneje 31. decembra 2002 in do 31. januarja 2003 o njem uradno obvestilo Ministrstvo za finance Republike Madžarske.

(cc) V primeru investicij upravičenca, povezanih z javno infrastrukturo, je pomoč omejena na 100 % stroškov, nastalih do in vključno na 31. december 2002.

Prehodne ureditve iz tega odstavka ne začnejo veljati, če zgornji pogoji niso izpolnjeni.

(b) Vsaka pomoč, dodeljena v skladu s prej omenjeno zakonodajo, ki do dne pristopa ni usklajena s pogoji iz odstavka (a), se šteje za novo pomoč v skladu z mehanizmom za obstoječe pomoči iz Priloge IV, Poglavja 3 o politiki konkurence, k temu aktu.

(c) Madžarska bo Komisiji predložila:

- dva meseca od dne pristopa, podatke o izpolnjevanju pogojev iz odstavka (a) zgoraj;

- do konca junija 2006, podatke o upravičenih stroških naložb, ki jih je dejansko investiral upravičenec v skladu z zgoraj omenjeno zakonodajo, in skupni znesek pomoči, ki jo je upravičenec prejel.

2. Off-shore shema

(a) Ne glede na člena 87 in 88 Pogodbe ES lahko Madžarska do in vključno na 31. december 2005 uporablja znižanja davka na pravne osebe, ki so bila dodeljena pred 1. januarjem 2003 na podlagi členov 4.28 in 19(2) Zakona LXXXI iz leta 1996 o davku na pravne osebe in davku od dividend.

(b) V primeru združitve, prevzema ali podobnega primera, v katerega je vključen upravičenec do znižanja davka, dodeljenega po zgornji zakonodaji, ki sodi v okvir (a) zgoraj, se prekine znižanje davka na pravne osebe.

3. Davčne pomoči lokalnih oblasti

(a) Ne glede na člena 87 in 88 Pogodbe ES lahko Madžarska do in vključno na 31. december 2007 uporablja znižanja od lokalnega davka na pravne osebe do 2 % od neto dobička podjetij, ki jih dodeli lokalna vlada za omejeno časovno obdobje na podlagi členov 6 in 7 Zakona C iz leta 1990 o lokalnih davkih, kakor je bil spremenjen s členom 79(1) in (2) Zakona L iz leta 2001 o spremembi finančnih zakonov, kakor je bil spremenjen s členom 158 Zakona XLII iz leta 2002 o spremembi zakonov o davkih, prispevkih in drugih proračunskih prilivih.

(b) Podjetja, za katera se uporabljajo ugodnosti iz člena 21(7), (10) ali (11) Zakona LXXXI iz leta 1996 o davku na pravne osebe in davku od dividend ali člena 93 Zakona CXXV iz leta 1999 o proračunu Republike Madžarske za leto 2000 ali iz shem pomoči, ki niso združljive s členoma 87 in 88 Pogodbe ES, nimajo pravice, da bi se zanje uporabljala prehodna ureditev iz (a) zgoraj.

[2] Priporočilo Komisije 96/280/ES z dne 3. aprila 1996 o opredelitvi malih in srednje velikih podjetij (UL L 107, 30.4.1996, str. 4).

[3] V smislu Priloge C k Večsektorskemu okviru Skupnosti za regionalno pomoč, namenjeno večjim okvirnim investicijskim projektom za državno pomoč industriji motornih vozil (UL C 70, 19.3.2002, str. 8).

--------------------------------------------------